查頓辛祖願意重返曼聯 但有一個條件
2024年04月17日 21:05
東網電視
更多新聞短片
查頓辛祖願意重返曼聯。(Getty Images)
剛協助多蒙特殺入歐聯4強嘅查頓辛祖,據報對於重返曼聯持開放態度,但有一個條件,就係坦哈格今夏必須離隊,呢位24歲翼鋒就願意重投「紅魔鬼」懷抱。
查頓辛祖季初因為被坦哈格批評操練懶散而交惡,出言反擊後被紀律處分踢出一隊,甚至禁止進入飯堂等羞辱性懲罰,結果冬窗被外借返母會多蒙特,查頓辛祖喺「蜜蜂兵團」重拾踢波樂趣,更協助球隊喺生死戰反勝馬體會,打入歐聯4強。
今場歐聯8強大戰查頓辛祖上陣86分,雖然並無入球,但創造兩次入球機會、兩次成功盤扭、5次重奪控球權,而多蒙特打入歐聯4強,已經超越曼聯2011年以來嘅歐聯紀錄。
之前有報道,曼聯今夏將會出售查頓辛祖,標價3,000萬鎊(約2.9億港元),不過《i news》報道,其實查頓辛祖仲想返曼聯,接近消息人士透露,如果坦哈格今夏離隊,曼聯有新帥上任,查頓辛祖願意重返奧脫福效力。
曼聯內部人士認為,查頓辛祖同坦哈格關係已經「無法挽回」,因此只有坦哈格離隊,查頓辛祖先有歸隊可能。